46. schôdza NR SR - 6.deň - B. popoludní
Dátum: 2015-02-04
Poslanec: Susko, Boris (SMER - SD)
Druh vystúpenia: Vystúpenie v rozprave

38. Vážený pán predseda, vážený pán predsedajúci, vážené panie poslankyne, vážení páni poslanci, no pán Hraško mi už urobil plamenné entrée môjmu dnešnému vystúpeniu ešte minulý týždeň pri zákone o verejnom obstarávaní vrátenom pánom prezidentom. Žiaľ, negatívne. Neviem, či je to preto, lebo pán Hraško môj rozdaný pozmeňujúci návrh k tomuto bodu nečítal, alebo ho nevedel prečítať s porozumením. Áno, idem predložiť pozmeňujúci návrh zákona o verejnom obstarávaní, kde by sme chceli zaviesť jednu výnimku z verejného obstarávania. Táto výnimka sa však týka len fyzických osôb, respektíve domácností, ktoré budú historicky prvýkrát priamymi poberateľmi prostriedkov z európskeho fondu regionálneho rozvoja, teda ide výlučne o fyzické osoby. Teda vôbec nie firmy a podnikatelia, ako sa to tu snažil naznačiť, respektíve obviňoval vo svojom vystúpení pán poslanec Hraško. Citujem pána poslanca Hraška: "Takže ďalšia výnimka. Môžeme sa pýtať opäť vládnych poslancov, že komu tá výnimka má prospieť? Občanom? Alebo tým skupinám, ktoré budú dodávať tento tovar a potrebujú byť z toho nejakým spôsobom vyňaté?" Pán poslanec Hraško, áno, občanom, len a len občanom v tomto prípade, čo vysvetlím v nasledujúcom zdôvodnení. Ide o obdobu príspevku z európskeho sociálneho fondu, napríklad ako je to dnes pri príspevku na škôlky, avšak tu sa nejedná o príspevok na výstavbu obnoviteľného zdroja energie, pardon, avšak tu sa jedná o príspevok na výstavbu obnoviteľného zdroja energie. V príspevku na aktívnu politiku práce z európskeho sociálneho fondu ministerstvo sociálnych vecí ukotvilo v nástrojoch vytvorených podľa zákona o aktívnej politike trhu práce, zatiaľ čo pre energetiku sme takýto nástroj nenašli. Zákon o dotáciách pôsobnosti Ministerstva hospodárstva Slovenskej republiky sa výslovne nehodí, keďže je to procesná a nie hmotno-právna norma. Nehodí sa ani zákon o podpore obnoviteľných zdrojov energie, pretože ten stanovuje podporu na prevádzku obnoviteľných zdrojov energie a nie na investičnú výstavbu zdroja. Pre vysvetlenie, z európskeho fondu regionálneho rozvoja doposiaľ čerpajú len organizácie pri štandardnom postupe obstarávania. My chceme túto možnosť rozšíriť aj pre fyzické osoby, domácnosti, pre ich osobnú potrebu, na ktoré by sa postupy verejného obstarávania nemali vzťahovať. A preto táto výnimka. Ďalší lapsus, ktorého sa pán Hraško dopustil pri tom, ako teda uvádzal môj ešte nepredložený návrh, keď pri úplne inom bode sa venoval môjmu tomuto pozmeňovaciemu návrhu, ktorý som vtedy ešte ani nepredložil, keď ma obvinil, že prečo to nedáme do prerokovávaného zákona o verejnom obstarávaní vráteného prezidentom Slovenskej republiky, ale do podľa neho nesúvisiaceho zákona, ktorým sa mení a dopĺňa zákon o európskom zoskupení územnej spolupráce? Keby si pán Hraško prečítal rokovací poriadok, zistil by, že zákon vrátený prezidentom Slovenskej republiky nie je možné meniť, ani dopĺňať žiadnymi pozmeňujúcimi návrhmi, s výnimkou pripomienok, ktoré formuloval pán prezident. Teda akokoľvek by sme to tam chceli upraviť, pán poslanec, nie je to možné. (Reakcia z pléna: Skúste k veci. ) Jeden, ja rozprávam veľmi k veci. (Reakcia z pléna.) Číž, Miroslav, podpredseda NR SR 39. Poprosím, páni kolegovia, dialóg nie je prípustné viesť v sále. Slovo má pán poslanec Susko. Susko, Boris, poslanec NR SR 40. Jeden z ďalších nezmyslov, ktorými tu pán poslanec Hraško argumentoval, citujem: "A v tom článku 2 musí byť vymenovaný úplne každý zákon, ktorého sa dotýka zákon o verejnom obstarávaní." Prosím vás pekne, veď je to úplný nezmysel. Pán Hraško by si asi mal prečítať legislatívne pravidlá tvorby zákonov a rokovací poriadok Národnej rady Slovenskej republiky. V tom článku musí byť uvedené celé označenie novelizovaného predpisu, vrátane zákonov, ktorým bol neskôr menený alebo dopĺňaný, a to bez ohľadu na to, či by išlo o úpravu samostatným zákonom alebo v inom zákone. Pokiaľ ide o nepriamu novelizáciu, pán Hraško, toto nie je nepriama novelizácia. Nepriama novelizácia právneho predpisu je niečo celkom iné, ale tým nechcem zdržiavať toto ctené auditórium, to vám, pán poslanec, môžem vysvetliť individuálne, ak budete mať záujem, učí sa to v prvom ročníku právnických fakúlt. A prečo sa to neupravilo priamo pri prijímaní zákona o verejnom obstarávaní? Na to je takisto jednoduchá odpoveď: pretože tieto zdroje sú z operačného programu Kvalita životného prostredia, kde v čase prijatia zákona o verejnom obstarávaní ešte nebolo jasné, akým spôsobom sa budú čerpať, až v tomto období sa hľadajú spoločne so Slovenskou inovačnou a energetickou agentúrou formy, akými sa budú tieto prostriedky čerpať, pričom naším zámerom je, aby domácnosti boli čo najviac odbremenené od administratívy, aby mali ľudia čo najjednoduchší prístup k fondom Európskej únie. A prečo sme sa rozhodli riešiť to práve v zákone o európskom zoskupení územnej spolupráce? Pán Hraško, ak by ste si tento návrh prečítali, vedeli by ste, že práve preto, že tento návrh vytvára podmienky pre vznik európskych územných zoskupení, ktoré následne sa uchádzajú o projekty z fondov Európskej únie, ktoré súvisí s čerpaním európskych fondov, aj keď ide o novelizáciu zákona o verejnom obstarávaní, keďže však tento nie je na tejto schôdzi v programe, ako som už uviedol skôr. Teda myslím si, že je legitímne, že takouto novelou sa snažíme vyjsť v ústrety ľuďom. A teraz by som teda konkrétne k vecnému zdôvodneniu tohto pozmeňujúceho návrhu, ktorý potom predložím. Ministerstvo životného prostredia v spolupráci so Slovenskou inovačnou a energetickou agentúrou pripravuje na spustenie nový program podpory pre obnoviteľné zdroje energie, ktorý by nezaťažil koncovú cenu elektriny, ale umožnil by zvýšiť nezávislosť domácností od veľkých distribútorov elektriny. Prekážkou je však zákon o verejnom obstarávaní, keďže každá domácnosť, ktorá si kúpi napríklad solárne panely za 4-tis. eur a dostane príspevok cca 1 500 eur, by musela obstarávať, čo by absolútne diskvalifikovalo akýkoľvek záujem o takýto príspevok. Pre domácnosť je nemysliteľné a komplikované, aby obstarávala tak, ako organizácie a na druhej strane zákon o verejnom obstarávaní je norma verejného práva, ktorá sa má vzťahovať na štátne organizácie a právnické osoby, nie na fyzické osoby. Príspevky na obstaranie malých zdrojov sú mechanizmom, ako domácnostiam znížiť vysokú cenu zariadení a ktorým pomôžu šetriť náklady na elektrinu a teplo. Domácnosti do nákupu malých obnoviteľných zdrojov investujú svoje vlastné peniaze a po sprevádzkovaní zariadenia môžu požiadať o príspevok. Z toho je zjavné, že domácnosť bude mať záujem vynaložiť vlastné finančné prostriedky hospodárne. Ak by však zákon ukladal povinnosť vykonať verejné obstarávanie pri nákupe zdroja energie, vytvorilo by to veľkú administratívnu záťaž pre dotknuté domácnosti, ale aj pre celý administratívny aparát. Aj po vytvorení výnimky v zákone o verejnom obstarávaní sa zachovajú kontrolné nástroje, ktorými budú verejné orgány dozerať na hospodárne nakladanie s finančnými prostriedkami použitými na podporu vyššieho využitia malých obnoviteľných zdrojov energie. Efektívnosť vynaložených prostriedkov bude zabezpečená určením oprávnených výdavkov Slovenskou inovačnou a energetickou agentúrou formou takzvanej štandardnej stupnice jednotkových výdavkov a to na jeden kilowatt inštalovaného elektrického výkonu pre fotovoltaické panely a veterné turbíny, inštalovaného tepelného výkonu pre slnečné tepelné kolektory a tepelné čerpadlá a kotle na spaľovanie tuhej biomasy. Na určenie stupnice jednotkových výdavkov Slovenská inovačná a energetická agentúra vyhotoví technické požiadavky pre vzorové inštalácie zariadení na výrobu elektriny a zariadení na výrobu tepla, ktoré zverejní na svojom webovom sídle. Transparentným a nediskriminačným spôsobom vyzve firmy, ktoré zabezpečujú inštaláciu takýchto zariadení, na vyčíslenie celkových nákladov na zverejnené vzorové inštalácie. Celkové náklady na zverejnené návrhy vzorových inštalácií pozostávajú z nákladov najmä na návrh technického riešenia na inštaláciu zariadenia na využívanie obnoviteľného zdroja energie, vypracovanie projektovej dokumentácie, dodávku a montáž všetkých nevyhnutných komponentov a spojovacích materiálov na zabezpečenie funkčnosti zariadenia a vykonanie revízií a funkčných skúšok. Z poskytnutých celkových nákladov SIEA štatistickými metódami určí podľa typov technických zariadení jednotkové výdavky na jeden kilowatt inštalovaného elektrického výkonu, respektíve 1 kW inštalovaného tepelného výkonu. Agentúra bude štandardnú stupnicu jednotkových nákladov aktualizovať raz za kalendárny rok a aktualizáciu zverejní na svojom webovom sídle. Použitie štandardnej stupnice jednotkových výdavkov pre projekty financované zo štrukturálnych fondov umožňuje nariadenie Európskeho parlamentu a Rady č. 1303/2013 článok 67 ods. 1b a štandardné stupnice jednotkových výdavkov sa určia podľa článku 67 ods. 5i na základe štatistických údajov alebo iných objektívnych informácií. Čiže záverom treba povedať, že príspevok bude predstavovať fixnú čiastku podľa technických požiadaviek pre vzorové inštalácie. Pred spustením národného projektu Slovenská inovačná a energetická agentúra uskutoční analýzu trhu zameranú na cenovú hladinu malých zdrojov. Príspevok nepokrýva celkové náklady, je stanovený formou maxima pre 1 kW, pomerne väčšia časť nákladov ostáva na domácnosti. Predpoklad je, že 25 % bude tvoriť príspevok a 75 % vlastné financie fyzickej osoby, respektíve domácnosti. Príspevok bude pre domácnosti nárokovateľný po splnení podmienok. Výber dodávateľa bude na domácnosti, domácnosť sa rozhodne, ktorú z približne 150 firiem na trhu si vyberie. Národný projekt z operačného programu kvalita životného prostredia má kapacitu približne 70-tisíc podporených malých zdrojov a príspevky budú smerované domácnostiam podľa pravidiel Európskej únie. Všetky informácie o podpore malých zdrojov budú verejné. Prijatie výnimky nie je v rozpore so Smernicou Európskeho parlamentu a Rady 2004/18/EÚ o koordinácii postupov zadávania verejných zákaziek na práce, tovary a služby. Predmetný zámer schválila vláda v koncepcii podpory malých obnoviteľných zdrojov, následne Európska komisia navrhnutú aktivitu schválila v operačnom programe Kvalita životného prostredia. Legislatíva Európskej únie nebráni využitiu takéhoto nástroja, Európska komisia s realizáciou opatrenia súhlasí, je však potrebné prispôsobiť národnú legislatívu, aby mohla byť podpora realizovaná, čo týmto pozmeňujúcim návrhom činíme. Teda dovolím si teraz predniesť konkrétny pozmeňujúci a doplňujúci návrh k vládnemu návrhu zákona, ktorým sa mení a dopĺňa zákon č. 90/2008 Z. z. o európskom zoskupení územnej spolupráce a o doplnení zákona č. 540/2001 Z. z. o štátnej štatistike v znení neskorších predpisov v znení neskorších predpisov, tlač 1279. Vládny návrh zákona, ktorým sa mení a dopĺňa zákon č. 90/2008 Z. z. o európskom zoskupení územnej spolupráce a o doplnení zákona č. 540/2001 Z. z. o štátnej štatistike v znení neskorších predpisov v znení neskorších predpisov, tlač 1279, sa dopĺňa takto: Za článok 1 sa vkladá nový článok 2, ktorý znie: Článok 2. Zákon č. 25/2006 Z. z. o verejnom obstarávaní a zmene a doplnení niektorých zákonov v znení zákona č. 282/2006 Z. z., zákona č. 102/2007 Z. z., zákona č. 232/2008 Z. z., zákona č. 442/2008 Z. z., zákona č. 213/2009 Z. z., zákona č. 289/2009 Z. z., zákona č. 402/2009 Z. z., zákona č. 503/2009 Z. z., zákona č. 73/2010 Z. z., zákona č. 129/2010 Z. z., zákona č. 58/2011 Z. z., zákona č. 158/2011 Z. z., zákona č. 182/2011 Z. z., zákona č. 223/2011 Z. z., zákona č. 231/2011 Z. z., zákona č. 348/2011 Z. z., zákona č. 550/2011 Z. z., zákona č. 91/2012 Z. z., zákona č. 28/2013 Z. z., zákona č. 95/2013 Z. z., zákona č. 180/2013 Z. z., zákona č. 34/2014 Z. z. a zákona z roku 2015 Z. z. sa mení a dopĺňa takto: v § 1 ods. 3 sa dopĺňa písmenom m), ktoré znie: "m) dodanie tovaru, uskutočnenie stavebných prác a poskytnutie služieb, ktorých výsledkom je dodávka a inštalácia malého zariadenia na výrobu elektriny alebo tepla z obnoviteľných zdrojov energie pre rodinné a bytové domy na účel bývania; v prípade výroby elektriny je malým zariadením zariadenie s výkonom do 10 kW, odkaz na poznámku pod čiarou 6ag, v prípade výroby tepla je malým zariadením zariadenie pokrývajúce spotrebu energie pre budovu užívanú fyzickou osobou alebo fyzickými osobami na bývanie.". Poznámka pod čiarou k odkazu 6ag znie: "6ag) § 2 písm. b) bod 28 zákona č 251/2012 Z. z. o energetike a o zmene (reakcia z pléna) a o zmene a doplnení niektorých zákonov v znení neskorších predpisov." V súvislosti s vložením nového článku 2 sa upraví názov zákona a primerane sa upraví aj označenie nasledujúcich článkov. Odôvodnenie. Zákon č. 25/2006 Z. z. o verejnom obstarávaní a zmene a doplnení niektorých zákonov, ďalej ako zákon, sa navrhuje zmeniť formou doplnenia výnimky na účely realizácie aktivít týkajúcich sa inštalácie malých zariadení na využívanie obnoviteľných zdrojov energie, ďalej ako OZE v domácnostiach, t. j. s fyzickými osobami. Číž, Miroslav, podpredseda NR SR 41. Páni poslanci, mám, ak to náhodou nie je nachystané a že naozaj chcete diskutovať, hovorí a prednáša pozmeňujúci návrh zákona, ktorý žiada vložiť do toho, aby, a musí ho prečítať. Už nechápem, o čom tu rozprávate. (Reakcia z pléna.) Vážené kolegyne, ako predsedajúci som teda, keďže cítim nejaké, nerozumiem vám, ak sú nejaké, akákoľvek pochybnosť, požiadať o výklad rokovacieho poriadku a budem apelovať na kolegov, aby hlasovali za to, na ústavnoprávny výbor, ale nezosmiešňujte to rokovanie, vážené kolegyne, kolegovia, ide o vážnu vec. Veľmi pekne vám ďakujem za porozumenie. Pokračujte, prosím, pán poslanec. Susko, Boris, poslanec NR SR 42. Ďakujem pekne, pán predsedajúci, pokračujem v odôvodnení. Malým zariadením je pri výrobe elektriny zariadenie s výkonom do 10 kW, pri výrobe tepla ide o zariadenie, ktoré pokrýva spotrebu tepla v budove. Počíta sa s podporou pre niekoľko tisíc domácností. Výška podpory bude závislá od inštalovaného výkonu zariadení s určením maximálnych pravidelne aktualizovaných cien, ktoré budú predstavovať podklad oprávnenosti výdavkov z pohľadu ich hospodárnosti tak, aby sa návratnosť vložených finančných prostriedkov pri oprávnených inštaláciách pohybovala okolo 7 až 10 rokov. Podpora sa môže poskytovať domácnosti, fyzickej osobne napríklad vo forme poukážky, ktorou bude domácnosť pokrývať časť kúpnej ceny na zrealizovanú dodávku a inštalácia zariadenia, t. j. ex post a ktorú si dodávateľ zariadenia na využívanie obnoviteľného zdroja energie spätne uplatní na preplatenie z prostriedkov európskych štrukturálnych a investičných fondov. Výška zákazky, ktorej predmetom by bolo obstaranie zariadenia na využívanie obnoviteľného zdroja energie jednotlivou domácnosťou nepresiahne sumu limitu nadlimitnej zákazky a výška podpory, ktorá sa bude poskytovať, bude predstavovať menej ako 50 % hodnoty zákazky, to znamená, že na právny režim vzťahujúci sa na takéto zákazky sa nebude vzťahovať Smernica 2004/18/EÚ a to s ohľadom na článok 7 a 8 smernice ohľadne finančných limitov a výšky podpory vo vzťahu k očakávanej hodnote zákazky, ako aj s ohľadom na skutočnosť, že podlimitné a iné zákazky podľa § 9 ods. 9 zákona sú v národnej kompetencii. V kontexte podmienok poskytovania podpory je možné uzavrieť, že na obstaranie zariadenia na využitie obnoviteľného zdroja energie jednotlivou domácnosťou, fyzickými osobami sa nevzťahujú predpisy Európskej únie týkajúce sa obstarávania v zmysle smernice alebo v zmysle výkladového oznámenia. Rovnako nebol identifikovaný žiaden dôvod, pre ktorý by mohla komisia požadovať vyňatie fyzických osôb z terajšieho zákona za diskriminačné voči iným skupinám, a to aj s ohľadom na celkové rozdiely v úprave právneho postavenia fyzických osôb a ostatných subjektov v slovenskom právnom poriadku vo všeobecnosti ako aj v právnych predpisoch Európskej únie a Slovenskej republiky z hľadiska ochrany práv spotrebiteľa. Všetky ustanovenia, ktoré smernica alebo výkladové oznámenie uvádzajú, vychádzajú z toho, že subjekty, ktoré sú obstarávateľmi, alebo sú v postavení obstarávateľov, vykonávajú obstarávanie za účelom výkonu svojej pravidelnej činnosti, čo nie je prípad poskytovania podpory pre jednorazové obstaranie zariadenia na využitie obnoviteľných zdrojov energie zo strany domácností. Páni kolegovia, ja si myslím, že toto nie je od témy, pretože návrh zákona, ku ktorému predkladám tento pozmeňovací návrh, je návrh novely zákona, ktorý sa týka európskych zoskupení a týka sa čerpania štrukturálnych fondov. Táto výnimka, ktorú som tu predniesol, tento pozmeňujúci návrh, sa týka tak isto čerpania štrukturálnych fondov a to fyzickými osobami, domácnosťami, občanmi. Ja dúfam, že aj opozícia, ak nie celá, aspoň časť, podporí tento pozmeňovací návrh, pretože je určená konečným spotrebiteľom, občanom a uľahčí im život a zníži im náklady na obnoviteľné zdroje energie. Ďakujem za pozornosť, skončil som.